Priekšlikums PADOMES REGULA, ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību /* COM/2012/0161 final - 2012/0086 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Ražojumiem ir vajadzīgas autonomas Savienības tarifa kvotas, ja ražošana Savienībā nav pietiekama, lai kārtējā kvotu periodā Savienībā apmierinātu izmantotājas nozares vajadzības. Atsaucoties uz vairāku dalībvalstu pieprasījumiem, Komisija kopā ar attiecīgajiem valdību ekspertiem izvērtēja autonomu tarifa kvotu ieviešanas lietderību atsevišķiem lauksaimniecības un rūpniecības ražojumiem. Padome 2009. gada 22. decembrī pieņēma Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību, lai saskaņā ar vislabvēlīgākajiem nosacījumiem varētu apmierināt attiecīgo produktu pieprasījumu Savienībā. Savienības tarifa kvotas ar samazinātu vai nulles autonomā kopējā muitas tarifa nodokļa likmi attiecīgiem apjomiem būtu jāievieš, netraucējot šo ražojumu tirgu. Apspriežoties Ekonomikas un tarifu jautājumu darba grupas (ETJG) sanāksmēs, tika secināts, ka dalībvalstis ir gatavas ieviest divas jaunas kvotas, palielināt triju pašreizējo kvotu apjomu un grozīt ražojuma aprakstu kvotai ar kārtas numuru 09.2633, netraucējot šo ražojumu tirgu. Bija nepieciešams arī slēgt tarifa kvotu ar kārtas numuru 09.2767, jo no 2012. gada 1. jūlija tiks piemērota autonomo tarifu atcelšana attiecīgajam ražojumam. Priekšlikums atbilst lauksaimniecības, tirdzniecības, uzņēmējdarbības, attīstības un ārējo attiecību politikai. Šis priekšlikums neskar to valstu intereses, kuras ar ES noslēgušas preferenciālas tirdzniecības nolīgumus (piemēram, VPS, ĀKK režīms, kandidātvalstis un potenciālās kandidātvalstis). 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Notika apspriešanās ar ETJG, kas pārstāv katras dalībvalsts attiecīgās nozares. Visas norādītās kvotas atspoguļo darba grupas panākto vienošanos. Netika minēts, ka pastāvētu nopietns risks ar neatgriezeniskām sekām. Šis priekšlikums tiks pakļauts dienestu savstarpējo konsultāciju procedūrai un publicēts, kad to būs pieņēmusi Padome. 3. PRIEKŠLIKUMA JURIDISKIE ASPEKTI Grozījumi Padomes Regulā, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību, par juridisko pamatu izmantojot Līguma par Eiropas Savienības darbību 31. pantu. Saskaņā ar minēto pantu autonomās tarifa kvotas ar kvalificētu balsu vairākumu nosaka Padome pēc Komisijas priekšlikuma. Priekšlikums ir Savienības ekskluzīvā kompetencē. Tāpēc subsidiaritātes principu nepiemēro. Šie pasākumi ir saskaņā ar principiem, kuru mērķis ir vienkāršot procedūras ārējā tirdzniecībā iesaistītiem uzņēmējiem, un ar Komisijas 1998. gada paziņojumu 98/C 128/02 par autonomo tarifu atcelšanu un kvotām (C 128, 25.4.1998., 2. lpp.). 4. IETEKME UZ BUDŽETU Neiekasēti muitas nodokļi, kuru kopējais apjoms ir EUR 1 254 825. 5. IZVĒLES ELEMENTI Ierosinātās regulas pielikumā ir uzskaitītas ieviešamās autonomās kvotas un autonomo kvotu palielinājumi un grozījumi. 2012/0086 (NLE) Priekšlikums PADOMES REGULA, ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 31. pantu, ņemot vērā Eiropas Komisijas priekšlikumu, tā kā: (1) Lai nodrošinātu dažu Savienībā nepietiekamā daudzumā ražotu preču pietiekamu un nepārtrauktu piegādi un nepieļautu nekādus tirgus traucējumus, ar Padomes Regulu (ES) Nr. 7/2010[1] atsevišķiem lauksaimniecības un rūpniecības ražojumiem ir ieviestas autonomas tarifa kvotas, kuru robežās šos produktus var importēt ar pazeminātu vai nulles nodokļa likmi. Šo pašu iemeslu dēļ zināmiem divu ražojumu daudzumiem ir jāievieš jauna tarifa kvota ar nulles nodokļa likmi, kas būtu spēkā no 2012. gada 1. jūlija. (2) Iepriekš noteiktie kvotu apjomi Savienības autonomajām tarifa kvotām ar kārtas numuriem 09.2638, 09.2814 un 09.2889 nav pietiekami, lai apmierinātu Savienības rūpniecības vajadzības. Tāpēc minētie kvotu apjomi no 2012. gada 1. janvāra būtu jāpalielina. (3) Bez tam būtu jāpielāgo ražojuma apraksts autonomajai Savienības tarifa kvotai ar kārtas numuru 09.2633. (4) Turklāt attiecībā uz kvotu ar kārtas numuru 09.2767 Savienības interesēs vairs nav turpināt piešķirt tarifa kvotu 2012. gada otrajā pusgadā. Tāpēc tā būtu jāslēdz no 2012. gada 1. jūlija, un būtu jāsvītro attiecīgā rinda Regulas (ES) Nr. 7/2010 pielikumā. (5) Tādēļ attiecīgi būtu jāgroza Regula (ES) Nr. 7/2010. (6) Dažiem no šajā regulā paredzētajiem pasākumiem jābūt spēkā no 2012. gada 1. janvāra, citiem — no 2012. gada 1. jūlija, tāpēc šī regula jāpiemēro no tiem pašiem datumiem un tai jāstājas spēkā nekavējoties, IR PIEŅĒMUSI ŠO REGULU. 1. pants Regulas (ES) Nr. 7/2010 pielikumu groza šādi: (1) iekļauj šās regulas I pielikumā noteiktās rindas ar kārtas numuriem 09.2644 un 09.2645; (2) rindas ar tarifa kvotu kārtas numuriem 09.2638, 09.2814 un 09.2889 aizstāj ar šās regulas II pielikumā noteiktajām rindām; (3) rindu ar tarifa kvotas kārtas numuru 09.2633 aizstāj ar šās regulas I pielikumā noteikto rindu; (4) svītro tarifa kvotas rindu ar kārtas numuru 09.2767. 2. pants Šī regula stājas spēkā dienā, kad to publicē Eiropas Savienības Oficiālajā Vēstnesī. To piemēro no 2012. gada 1. jūlija. Tomēr Regulas 1. panta 2. punktu piemēro no 2012. gada 1. janvāra. Šī regula uzliek saistības kopumā un ir tieši piemērojama dalībvalstīs saskaņā ar Līgumiem. Briselē, 13.4.2012 Padomes vārdā — priekšsēdētājs I PIELIKUMS 1. panta 1. punktā un 1. panta 3. punktā minētās tarifa kvotas Kārtas Nr. || KN kods || TARIC || Apraksts || Kvotas ilgums || Kvotas lielums || Kvotas nodevas likme (%) 09.2644 || ex 3824 90 97 || 96 || Preparāts, kura sastāvā ir: — 55 % vai vairāk, bet ne vairāk kā 78 % dimetilglutarāta, — 10 % vai vairāk, bet ne vairāk kā 28 % dimetiladipāta un — ne vairāk kā 25 % dimetilsukcināta || 1.7.-31.12. || 7 500 tonnu || 0 % 09.2645 || ex 3921 14 00 || 20 || Reģenerētas celulozes šūnu bloks, piesūcināts ar magnija hlorīda un četrvērtīgā amonija savienojumu saturošu ūdeni, izmēri 100 cm (± 10 cm) x 100 cm (± 10 cm) x 40 cm (± 5 cm) || 1.7.-31.12. || 650 tonnu || 0 % 09.2633 || ex 8504 40 82 || 20 || Elektriskais taisngriezis, kura jauda nepārsniedz 1 kVA un ko paredzēts izmantot epilācijas aparātu ražošanā (1) || 1.1.-31.12. || 4 500 000 vienību || 0 % (1) Uz šīs apakšpozīcijas ierakstu attiecas Komisijas Regulas (EEK) Nr. 2454/93 291.–300. pants, OV L 253 11.10.1993, 1. lpp. II PIELIKUMS Regulas 1. panta 2. punktā minētās tarifa kvotas Kārtas Nr. || KN kods || TARIC || Apraksts || Kvotas ilgums || Kvotas lielums || Kvotas nodevas likme (%) 09.2638 || ex 2915 21 00 || 10 || Etiķskābe ar tīrības pakāpi 99 % vai augstāku (CAS RN 64-19-7) || 1.1.-31.12. || 1 000 000 tonnu || 0 % 09.2889 || 3805 10 90 || || Sulfātterpentīns || 1.1.-31.12. || 25 000 tonnu || 0 % 09.2814 || ex 3815 90 90 || 76 || Katalizators, kas sastāv no titāna dioksīda un volframa trioksīda || 1.1.-31.12. || 3 000 tonnu || 0 % FINANŠU PĀRSKATS TIESĪBU AKTU PRIEKŠLIKUMIEM, KAS FINANSIĀLI IETEKMĒ VIENĪGI BUDŽETA IEŅĒMUMUS 1. PRIEKŠLIKUMA NOSAUKUMS Padomes Regula, ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību 2. BUDŽETA POZĪCIJAS Nodaļa un pants: 12. nodaļas 120. pants Summa, kas 2012. budžeta gadā iekļauta budžetā: EUR 19 171 200 000 3. FINANSIĀLĀ IETEKME ¨ Priekšlikumam nav finansiālas ietekmes X Priekšlikumam nav finansiālas ietekmes uz izdevumiem, taču ir finansiāla ietekme uz ieņēmumiem, un tā ir šāda: (miljonos EUR, viena zīme aiz komata) || || Budžeta pozīcija || Ieņēmumi[2] || 12 mēnešu periods no 01.01.2012. || 6 mēnešu periods no 01.07.2012. 120. pants || Ietekme uz pašu resursiem || - 0,7 || - 0,6 4. Krāpšanas apkarošanas pasākumi Tarifa kvotu pārvaldības noteikumos ietilpst pasākumi, kuru mērķis ir novērst krāpšanu un pārkāpumus un pasargāt no tiem. 5. Citas piezīmes I PIELIKUMS Spēkā no 01.07.2012. 1. panta 1. punktā un 1. panta 3. punktā minētās tarifa kvotas Ražojuma apraksts || Kvotas apjoms (tonnas) || Novērtētā cena (EUR par tonnu) || Muitas nodoklis (%) (2012 KMT) || Kvotas muitas nodoklis (%) || Plānotais ieņēmumu zaudējums (EUR) Sagatavošana 09.2644 || + 7 500 tonnu (sākotnējais apjoms: 0 tonnu) || 1 235 || 6.5 || 0 || 602 063 Celulozes bloks 09.2645 || + 650 tonnu (sākotnējais apjoms: 0 tonnu) || 4 230 || 6.5 || 0 || 178 718 Kopējais ieņēmumu zaudējums: (EUR 780 781 − EUR 195 195) = EUR 585 586 neto II PIELIKUMS Spēkā no 01.01.2012. Regulas 1. panta 2. punktā minētās tarifa kvotas Ražojuma apraksts || Kvotas apjoma izmaiņas (tonnas) || Novērtētā cena (EUR par tonnu) || Muitas nodoklis (%) (2012 KMT) || Kvotas muitas nodoklis (%) || Paredzamās ieņēmumu zaudējuma izmaiņas salīdzinājumā ar iepriekšējo kvotas periodu (EUR) Etiķskābe 09.2638 || + 500 000 tonnu (sākotnējais apjoms: 500 000 tonnu) || 20 || 5.5 || 0 || 550 000 Terpentīns 09.2889 || + 5 000 tonnu (sākotnējais apjoms: 20 000 tonnu) || 677 || 3.2 || 0 || 108 320 Katalizators 09.2814 || + 800 tonnu (sākotnējais apjoms: 3 000 tonnu) || 4 500 || 6.5 || 0 || 234 000 Kopējais ieņēmumu zaudējums salīdzinājumā ar iepriekšējo kvotu periodu: (EUR 892 320 − EUR 223 080) = EUR 669 240 neto [1] OV L 3, 7.1.2010., 1. lpp. [2] Norādītajām tradicionālo pašu resursu (lauksaimniecības nodokļi, cukura nodevas, muitas nodokļi) summām jābūt neto summām, kas atbilst bruto summām, no kurām atskaitīti 25 % iekasēšanas izmaksu.